ทองปิดพุ่ง 9.6 ดอลล์
สัญญาทองคำตลาดนิวยอร์กปิดดีดตัวขึ้น9.6 ดอลล์หลัง เงินดอลล์อ่อน สถานการณ์ตะวันออกกลางตึงเครียด
20 ก.ค. 2555

สัญญาทองคำตลาดนิวยอร์กปิดดีดตัวขึ้น9.6 ดอลล์หลัง เงินดอลล์อ่อน สถานการณ์ตะวันออกกลางตึงเครียด
สัญญาทองคำตลาด COMEX (Commodity Exchange) ส่งมอบเดือนส.ค.ดีดขึ้น 9.6 ดอลลาร์ หรือ 0.61% ปิดที่ 1,580.4 ดอลลาร์/ออนซ์ 
สถานการณ์ตึงเครียดในตะวันออกกลางได้กระตุ้นให้นักลงทุนเข้าซื้อทองคำเพื่อความปลอดภัย โดยมีรายงานว่าเกิดเหตุปะทะกันในเมืองดามัสกัส เมืองหลวงของซีเรียเมื่อวานนี้ ซึ่งเหตุการณ์ดังกล่าวเกิดขึ้นไม่นานหลังจากที่กลุ่มฝ่ายค้านในซีเรียได้ก่อเหตุลอบวางระเบิด จนทำให้เจ้าหน้าที่ระดับสูงของซีเรียเสียชีวิตหลายคน
นอกจากนี้ ยังเกิดเหตุลอบวางระเบิดรถโดยสารพร้อมด้วยนักท่องเที่ยวชาวอิสราเอลเมื่อวันพุธที่ผ่านมา จนเป็นเหตุให้มีผู้เสียชีวิตและบาดเจ็บจำนวนมาก สถานการณ์ดังกล่าวได้นำไปสู่ประเด็นทางการเมืองทันที เมื่ออิสราเอลระบุว่า อิหร่านเป็นผู้อยู่เบื้องหลังเหตุการณ์ลอบวางระเบิดในครั้งนี้ 
ตลาดทองคำได้รับแรงหนุนเพิ่มขึ้นหลังจากสกุลเงินดอลลาร์สหรัฐอ่อนค่าลงเมื่อเทียบกับสกุลเงินหลักๆ นอกจากนี้ การพุ่งขึ้นของราคาน้ำมันดิบก็เป็นอีกปัจจัยที่หนุนสัญญาทองคำดีดตัวขึ้นด้วย